L'Institut per a la Diversificació i Estalvi de l'Energia (IDAE) presenta a Sagunt iniciatives per a impulsar la transició energètica
10 de novembre 2023

![](/media/ciwfu0gu/img_8797_c.jpg?width=850&height=566.6666666666666)

L'Ajuntament de Sagunt ha rebut la visita del director general de l'Institut per a la Diversificació i Estalvi de l'Energia (IDAE), dependent del Ministeri per a la Transició Ecològica i Repte Demogràfic, Joan Groizard. El responsable de l’IDAE ha acudit al municipi amb la voluntat de «**donar a conéixer les iniciatives, en l'àmbit de les energies renovables, per a afavorir la transició energètica**», segons ha explicat.

Groizard, acompanyat per l'alcalde del municipi, Darío Moreno, la primera tinenta d'alcalde, Mª José Carrera, i el segon tinent d'alcalde, Roberto Rovira, ha visitat l'Edifici Municipal de la Gerència, on ha signat en el llibre d'honor del municipi. «**Sagunt és un municipi amb un important llegat industrial, però, sobretot, una ciutat amb un present i futur industrial que passa necessàriament per la transició energètica**», ha expressat Groizard.

![](/media/wrvjzz3x/img_8531_c.jpg?width=850&height=566.6666666666666)

Així mateix, el director de l'IDAE, ha posat l'èmfasi en el fet que «**les indústries, a nivell mundial, estan mirant cap a Espanya, la Comunitat Valenciana i Sagunt, perquè són capaces de comptar amb energies renovables, oferir uns costos molt competitius de l'energia i, per tant, generar una activitat industrial que es tradueix en llocs de treball**».

Per part seua, l'alcalde de Sagunt, Darío Moreno, ha agraït la presència de Groizard i ha remarcat «**la importància de l'estratègia municipal cap a la sostenibilitat**». «**Hem d'aprofitar totes les oportunitats que estan sobre la taula i l'IDAE és referent a l'hora de parlar de transició energètica i qui facilita les eines perquè des de les administracions i des del sector privat continuem avançant en eixa direcció**», ha explicat Moreno.

![](/media/uzqan2qu/img_8680_c.jpg?width=850&height=566.6666666666666)

**Trobada amb l'empresariat del Camp de Morvedre**

Després de la visita a l'Ajuntament, el director general de l'IDAE, junt amb l'alcalde del municipi i el regidor de Medi Ambient i Transició Energètica, Jorge Vidal, han mantingut una trobada amb representants de l'Associació d'Empresaris del Camp de Morvedre (ASECAM) i responsables de diverses indústries situades a la ciutat. La reunió, celebrada a la Nau d'Efectes i Recanvis, ha servit per a traslladar a l'empresariat les possibles ajudes a la descarbonització de l'IDAE a les quals poden accedir. A més, des d'ASECAM també s'ha incidit en l'aposta del teixit industrial del municipi «**per l'hidrogen verd i les energies renovables**».

«**És molt important mantindre una comunicació directa, transparent, entre administracions i empresa per a poder aconseguir els nostres compromisos de sostenibilitat**», ha explicat Moreno, qui ha detallat que també el consistori ha pogut executar projectes de millora de l'eficiència energètica gràcies als fons de l'IDAE. «**Mostra que parlem d'una ciutat sostenible no sols a futur, sinó treballant ja hui, en el present, en favor de la transició verda i la sostenibilitat**», ha conclòs.

![](/media/wirbfk0t/img_8793_c.jpg?width=850&height=566.6666666666666)

A la fi de la trobada, la representació de l'IDAE i del consistori ha visitat també AGC Flat GlassIbérica i IMPORTACO, «**indústries que han apostat per l'eficiència energètica i les energies renovables gràcies a programes d'ajudes gestionats des de l'IDAE**», segons ha explicat el seu director general, Joan Groizard.

*   [](http://www.facebook.com/sharer.php?u=https://aytosagunto.es/va/actualitat/l-institut-per-a-la-diversificacio-i-estalvi-de-l-energia-idae-presenta-a-sagunt-iniciatives-per-a-impulsar-la-transicio-energetica/ "Facebook")
*   [](http://twitter.com/share?url=https://aytosagunto.es/va/actualitat/l-institut-per-a-la-diversificacio-i-estalvi-de-l-energia-idae-presenta-a-sagunt-iniciatives-per-a-impulsar-la-transicio-energetica/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-institut-per-a-la-diversificacio-i-estalvi-de-l-energia-idae-presenta-a-sagunt-iniciatives-per-a-impulsar-la-transicio-energetica/ "Linked In")
*   [](mailto:?body=https://aytosagunto.es/va/actualitat/l-institut-per-a-la-diversificacio-i-estalvi-de-l-energia-idae-presenta-a-sagunt-iniciatives-per-a-impulsar-la-transicio-energetica/)